Undirbúningi fyrir kórónuveirubólusetningar barna á aldrinum 5-11 ára er að ljúka. Beðið er ákvörðunar sóttvarnalæknis um framkvæmdina. Hugmyndir eru um að hefja bólusetningar í skólum upp úr áramótum. Líklegt er að þau verði álíka mörg og fullorðnir.
Bóluefnið sem gefa á börnunum er væntanlegt til landsins í árslok. Þau fá Comir naty, sem er bóluefni Pfizer og BioNTech, þriðjung þess skammts sem fullorðnir fá, að sögn Ragnheiðar Óskar Erlendsdóttur framkvæmdastjóra hjúkrunar hjá heilsugæslu höfuðborgarsvæðisins:
Það liggur ekki fyrir ennþá ákvörðun sóttvarnalæknis um að fara í þessar bólusetningar. En við vildum engu að síður vera tilbúin með okkar útfærslu.
Framkvæmdin yrði með talsvert öðrum hætti en hjá fullorðna fólkinu:
Við sjáum ekki fyrir okkur að við getum tekið þessi börn hér í Laugardalshöll í stórum hópum. Hvar yrðu börnin þá bólusett? Sú hugmynd sem við erum að vinna með núna væri sú að leita samstarfs við skólana og vinna náið með þeim, hverjum og einum skóla, þannig að hver og ein heilsugæsla myndi hafa samráð við sína skóla.
Hversu gömul börn er áformað að bólusetja?
Þetta er alveg niður í fimm ára sem er elsta stigið í leikskólanum. Er stefnan sú að börnin fái tvær bólusetningar og svo örvunarbólusetningu í framhaldinu?
Nú liggur það ekki fyrir hvernig sóttvarnalæknir mun ákveða planið fyrir þennan hóp en ég gæti ímyndað mér að það yrði svipað fyrirkomulag og er hjá fullorðnum.
Í næstu viku verða síðustu skipulögðu örvunarbólusetningardagarnir í bili. Ragnheiður Ósk segir að hlutfall þeirra sem þær þiggja hafi hækkað að undanförnu:
Ég geri alveg ráð fyrir að þetta sé svona 80%.
Verið er að skipuleggja fyrirkomulag kórónuveirubólusetninga 5-11 ára barna. Hugmyndir eru um að þær verði í skólum og að börnin fái jafn margar sprautur og fullorðnir.